钦定古今图书集成/明伦汇编/官常典/第616卷 > 吕文燧
## 钦定古今图书集成/明伦汇编/官常典/第616卷 > 吕文燧

按《明外史》本传：“文燧，字用明，永康人。元末，处州盗起，
文燧散家财，募壮士，得三千人，将之，与盗连战，破走
之，复县城。元人三授以官不受。太祖定婺，置永康翼，
以文燧为左副元帅兼知县事。寻召为营田司经历，
擢知庐州府。浙江平，徙知嘉兴府。会松江民作乱，袭
嘉兴，文燧栅内署，率壮士拒守，而请援于李文忠，移”
兵擒之。诸将因欲屠城，文燧争曰：“据城者贼也，民何
罪！”释不问。满三载，入朝，奉诏持节谕阇婆国。次兴化，
疾卒。明年，嘉兴佐贰以下坐盐法死者数十人。有司
尝署名公牍者，例籍其家。帝曰：“朕知吕文燧诚信，必
不为奸利，且殁于使事，可念也。”特命勿籍。